Omnibus presentes litteras inspecturis, officialis Autissiod. salutem in Domino. Noveritis quod in nostra presentia constitutus Johannes, filius defuncti Stephani, quondam prepositi Sancti-Germani Autissiod., qui se gerebat pro preposito Sancti-Germani, dicens et asserens quod prepositura ipsa devenerat ad ipsum et successione dicti defuncti Stephani, quondam patris sui, cum prepositura a tempore a quo non extat memoria descendisset de herede in heredem usque ad ipsum Johannem, et eam aliquandiu tenuerat, possederat et explectaverat, sine lite et coram Guidone de Demeriaco, clerico nostro jurato, ad subscripta audienda et recipienda a Regina, uxore dicti Johannis, oco nostri ad ipsam a nobis specialiter destinato, cui quantum ad hoc vices nostras duximus commitendas, et cui fidem indubitanter adhibemus, constituta dicta regina, recognoverunt et confessi fuerunt, videlicet dictus Johannes, coram nobis, et dicta Regina coram dicto clerico nostro, se, de bonorum et amicorum suorum consilio, ut dicebant, et propria voluntate, non coacti, non circonventi, et cetera..... quittasse religiosis viris abbati et conventui Sancti-Germani Autiss. et successoribus seu posterioribus eorumdem, dictam preposituram cum omnibus juribus dicte prepositure, scilicet pane, vino, geverali, avena, terris, pratis, nemoribus, censibus, salicetis, necnon cum omnibus redditibus quibuscumque ad dictam preposituram spectantibus; et renunciaverunt omni juri quod habebant vel habere poterant in predictis, racione quacumque, volentes et concedentes quod ipsi abbas et conventus aut eorum successores possint amodo de premissis omnibus et singulis suam omnino facere voluntatem; etc. Asseruit, eciam, dictus Johannes, quod predicti abbas et conventus considerantes et attendentes dilectiones ac donacionem quam predictus Johannes habebat erga eos et monasterium Sancti-Germani Autissiod., et servicium quod ipse et parentes sui dicto monasterio impenderant ab antiquo, in suo generali capitulo, de unanimi consensu et voluntate eorumdem concesserunt et dederunt dictis Johanni et Regine, ejus uxore, quamdiu vixerunt successive, centum bichetos frumenti boni et legitimi annui redditus, ad mensuram Autiss., et centum bichetos ordei boni et legitimi ad eandem mensuram percipiendos et levandos, anno quolibet, ad Nativitatem Domini apud Heriacum, in eorum granerio, libere, et quiete. Ipsi, vero, Johanne et Regina de medio sublatis, dicti abbas et conventus, vel eorum posteriores, de hujusmodi blado quiti et liberi penitus, ut dicitur, remanebunt. In quorum testimonium, ad peticionem dicti Johannis et relacionem dicti clerici nostri, sigillum curie Autiss. presentibus litteris duximus apponendum. Datum, anno Domini Mº CCº LXº sexto, mense decembri.